钦定古今图书集成/历象汇编/历法典/第073卷 > 书经 > 洪范
## 钦定古今图书集成/历象汇编/历法典/第073卷 > 书经 > 洪范

《四、五纪》：一曰岁，二曰月，三曰日，四曰星辰，五曰历数。

〈蔡注〉岁者，序四时也。月者，定晦朔也。日者，正躔度也。“星经”星纬星也。辰，日月所会十二次也。“历数”者，占步之法，所以纪岁月日星辰也。〈大全〉临川吴氏曰：“岁自冬至至来岁冬至，凡三百六十五日四分日之一日，行天一周也，以分至启闭定岁之四时，是为一岁之纪。月自合朔至来月合朔，凡二十九日六辰有奇，月与日一会也，以晦朔弦望定月之大小，是为一月之纪。日自日出至来日日出，历十二辰，日绕地一匝也，以晨昏出没定昼夜长短，是为一”日之纪。星为二十八宿众经星辰谓天之壤，因日月所会，分经星之度为十二次，观象测候，以验天之体也，是谓“星辰之纪。”历谓日月五纬所历之度，数谓一、二、三、四、五、六、七、八、九、十、百、千万七政行度，各有盈缩、疾迟，立数推算，以步天之用也，是谓历数之纪。